Komisija za kreiranje i pripremu prijedloga

Smjernica za izbor u akademska zvanja UNSA – Fakulteta političkih nauka

15.12.2023. godine

* **Nastavno-naučno vijeće UNSA - FPN**

**Predmet: Prijedlog Smjernica za izbor u akademska zvanja na Univerzitetu u Sarajevu**

U skladu sa zaključcima Vijeća UNSA – Fakulteta političkih nauka (br. 02-1-914-1/23 od 04.07.2023. godine) i na osnovu odredbe člana 71. Zakona o visokom obrazovanju KS (Službene novine KS, br. 36/22), formirana je Komisija za izradu prijedloga Smjernica za izbor u akademska zvanja (Odluka br. 01-3-925 od 04.07.2023. godine) u sastavu:

1. Prof. dr. Sead Turčalo, predsjednik
2. Prof. dr. Elvis Fejzić, član
3. Prof. dr. Mirza Emirhafizović, član
4. Prof.dr. Sanela Bašić, član
5. Doc. dr. Anida Dudić-Sijamija, član
6. Doc. dr. Lamija Silajdžić, član
7. V. asst. Veldin Kadić, član
8. V. asst. Jasmin Hasanović, član
9. Asst. Selma Alispahić, član

Umihana Mahmić, sekretar Komisije

Na sjednici održanoj 06. decembra 2023. godine, Komisija za izradu prijedloga smjernica za izbor u akademska zvanja UNSA – FPN razmatrala je pitanje kreiranja i pripreme prijedloga Smjernica za izbor u akademska zvanja UNSA, a koje dostavljamo Nastavno-naučnom vijeću UNSA – FPN na usvajanje.

*Komisija za kreiranje i pripremu prijedloga*

*Smjernica za izbor u akademska zvanja UNSA – Fakulteta političkih nauka*

Prof. dr. Sead Turčalo, predsjednik

Prof. dr. Elvis Fejzić, član

Prof. dr. Mirza Emirhafizović, član

Prof.dr. Sanela Bašić, član

Doc. dr. Anida Dudić-Sijamija, član

Doc. dr. Lamija Silajdžić, član

V. asst. Veldin Kadić, član

V. asst. Jasmin Hasanović, član

Asst. Selma Alispahić, član

**PRIJEDLOG SMJERNICA**

**ZA IZBOR U AKADEMSKA ZVANJA UNIVERZITETA U SARAJEVU**

**I**

**Forma Smjernica za izbor u akademska zvanja na Univerzitetu u Sarajevu**

1. Smjernice za izbor u akademska zvanja na Univerzitetu u Sarajevu (dalje: Smjernice) kao skup zapisanih općeprihvaćenih obavezujućih standarda imaju formu dokumenta koji u svojoj strukturi ima tri dijela: **uvodni dio, glavni dio i završni dio.**

**1.1.** **Uvodni dio je jedinstven za sve izbore u akademska zvanja na Univerzitetu u Sarajevu.** Uvodni dio sadrži: preambulu, naziv, svrhu i sadržaj Smjernica. Preambula koja se nalazi iznad naziva, sadrži podatke o pravnom osnovu za donošenje i proceduralni put kojim Smjernice dolaze do svoje pravne snage, naznaku organa koji je ovlašten za donošenje, broj sjednice na kojoj je organ donio propis, kao i datum donošenja. S obzirom na to da organ koji donosi Smjernice ima obavezu pribaviti obavezujuće mišljenje Savjeta ministarstva za visoko obrazovanje Kantona Sarajevo, preambula sadrži i naziv organa koji je dao mišljenje te datum.

**Poslije naziva** naznačava se **svrha i sadržaj Smjernica**. Sadržaj se vezuje za informacije o dijelovima Smjernica u skladu sa čl. 116. stv. (4) Zakona o visokom obrazovanju Kantona Sarajevo.

**1.2.** **Sadržaj glavnog dijela** omogućava ostvarivanje postavljene svrhe, što uključuje: opće principe, prava i obaveze, ovlaštenja i primjenu s ciljem naznačavanja **informacija o ključnim vrijednostima na kojima se Smjernice zasnivaju i odnosima koje okvirno reguliraju.**

**1.3. Završni dio** sadrži informacije o vremenu kada Smjernice stupaju na snagu i počinje njihova primjena i uključuju **prijelazne i završne odredbe.**

**II**

**Sadržaj pojedinih dijelova Smjernica koje se odnose na naučna polja: politologija, komunikologija/žurnalistika, socijalni rad, sigurnosne i mirovne studije i sociologija u okviru naučnog područja - društvenih nauka**

*Na osnovu člana 116.st.( 2) Zakona o visokom obrazovanju („Sl. novine Kantona Sarajevo“ ,broj 30/22) Senat Univerziteta u Sarajevu u cilju ujednačavanja prakse u pogledu uvjeta i načina izbora u akademska zvanja, uz obavezujuće mišljenje Savjeta ministarstva za visoko obrazovanje Kantona Sarajevo od ..................................................................je na ................ sjednici od ..... donio sljedeće*

***SMJERNICE ZA IZBOR U AKADEMSKA ZVANJA***

***Uvod***

*1. Smjernice za izbor u akademska zvanja su dokument kojim se utvrđuju obavezujući općeprihvaćeni standardi izbora u akademska zvanja na Univerzitetu u Sarajevu. Smjernice za izbor u akademska zvanja (dalje: Smjernice) odražavaju način rada, norme i vrijednosti Univerziteta u Sarajevu s ciljem postizanja izvrsnosti i kvaliteta u obavljanju djelatnosti visokog obrazovanja odnosno djelatnosti od posebnog javnog interesa za Kanton Sarajevo i bosanskohercegovačko društvo.*

*2. Univerzitet u Sarajevu (dalje: Univerzitet) djelatnost visokog obrazovanja vezanu za nastavni, umjetnički, naučno-istraživački i umjetničko-istraživački rad obavlja putem: članica/organizacionih jedinica (fakulteta i naučnih instituta) i podorganizacionih jedinica (odsjeka, katedri, instituta članica, laboratorija i centara). Djelatnosti Univerziteta i njenih članica razvrstavaju se u skladu sa Klasifikacijom djelatnosti Bosne i Hercegovine.*

*3. Nastavnu, umjetničku, naučno-istraživačku i umjetničko-istraživačku djelatnosti mogu obavljati osobe izabrane u odgovarajuće naučno-nastavno i umjetničko-nastavno zvanje odnosno naučno i istraživačko zvanje u skladu sa Zakonom o visokom obrazovanju Kantona Sarajevo, Zakonom o naučno-istraživačkoj djelatnosti, Statutom i općim aktima Univerziteta.*

2. Smjernicama se:

a) definišu osnovni pojmovi vezani za izbor u akademska zvanja;

b) utvrđuju opći kriteriji za vrednovanje kvantitativnih i kvalitativnih uslova za izbor u akademska zvanja;

c) utvrđuju opći kriteriji za vrednovanje i prijedlog liste relevantnih naučnih baza i ostalih naučnih baza podataka;

d) utvrđuju opći kriteriji za vrednovanje priznatih publikacija i ostalih oblika i rezultata naučnog i umjetničkog rada akademskog osoblja;

e) utvrđuju kriteriji, kategorizacija i vrednovanje naučnih radova objavljenih u priznatim publikacijama indeksiranim u relevantnim naučnim bazama;

f) utvrđuju kriteriji za vrednovanje publikacija od posebnog društvenog značaja i interesa koji se kao relevantni priznaju u postupku izbora onih naučnih i umjetničkih grana koja zbog specifičnosti istraživanja i mjerenja naučnih i umjetničkih rezultata imaju poseban način vrednovanja uslova za izbora u akademska zvanja;

g) utvrđuju kriteriji za vrednovanje rezultata naučnog i istraživačkog rada onih naučnih i umjetničkih grana koja zbog specifičnosti istraživanja i mjerenja naučnih i umjetničkih rezultata imaju poseban način vrednovanja uslova za izbora u akademska zvanja;

h) utvrđuju vrednovanje rezultata vezanih za proces internacionalizacije i doprinos unapređenju kvaliteta života na visokoškolskoj ustanovi i zajednici;

i) utvrđuju metodologiju za procjenu utjecaja smjernica na ukupne rezultate naučnoistraživačke i umjetničke produktivnosti i kvaliteta u Kantonu;

j) bliže uređuju druga relevantna pitanja općeprihvaćenih standarda vezanih za izbor u akademska zvanja.

**I - OSNOVNI POJMOVI VEZANI ZA IZBOR U AKADEMSKO ZVANJE**

1. **Akademsko osoblje** su osobe izabrane u akademska zvanja koje učestvuju ili su angažirane u nastavnom procesu, naučno-nastavno, naučnoistraživačkom, umjetničkom ili umjetničko-nastavnom radu na Univerzitetu i njenim članicama u skladu sa propisima o visokom obrazovanju.

2. Univerzitet u Sarajevu dodjeljuje akademska zvanja koja mogu biti**: naučno-nastavna i umjetničko-nastavna.** Naučno-nastavna i umjetničko-nastavna zvanja su: a) redovni/a professor/ica; b) vanredni/a professor/ica; c) docent/ica; d) lektor/ica; e) viši/a asistent/ica; f) asistent/ica. Osobe izabrane u akademska zvanja: redovni/a professor/ica; vanredni/a profesor/ica i docent/ica su nastavnici/e, a osobe izabrane u zvanje: lektor/ica, viši/a asistent/ica i asistent/ica su saradnici/e.

3. Član/ica akademskog osoblja bira se za naučnu/umjetničku granu unutar naučnog/umjetničog polja, **naučnu/umjetničku oblast** ili za **nastavni predmet odnosno grupu nastavnih predmeta** u okviru naučne/umjetničke oblasti ako ispunjava uvjete za izbor u odgovarajuće akademsko zvanje utvrđene zakonom, Statutom i općim aktima Univerziteta.

4. Uvjeti za izbor u naučno-nastavna/umjetničko-nastavna zvanja na Univerzitetu u skladu sa Statutom i općim aktom Univerziteta, se definišu kroz četiri oblasti, i to:

**a) naučna dostignuća i doprinos,**

**b) nastavničke sposobnosti i doprinos,**

**c) doprinos procesu internacionalizacije, i**

**d) društveni doprinos.**

5. Uvjeti za izbor u naučno-nastavna/umjetničko-nastavna zvanja kroz naznačene četiri oblasti procjenjuju se vodeći računa o **specifičnostima izbora i vrednovanju rezultata rada u naučnim oblastima, poljima i granama/užim naučnim oblastima.**

Konkretnije, prilikom vrednovanja uvjeta za izbor u akademska zvanja vodi se računa o specifičnostima **naučnih oblasti**, i to : **društvenih nauka, prirodnih nauka, tehničkih nauka, medicinskih nauka, prirodno-matematičkih i biotehničkih nauka, humanističkih nauka i umjetničkom području,** a **posebno** o**: naučnim poljima unutar naučnih područja s pripadajućim naučnim granama.**

6. Nastavničke sposobnosti i doprinos obuhvataju: kvalitetu realizacije nastave na obaveznim i izbornim predmetima, rad sa studentima/icama na vannastavnim aktivnostima; inoviranje nastavnog procesa; učešće u aktivnostima unapređenja nastave i jačanje interkulturalnog iskustva studenata/ica; dodatno opterećenje u nastavnom procesu; mentorstava za završni rad (master teze); učešće u komisijama za odbranu završnih radova; učešće u internoj programskoj evaluaciji; učešće u radu komisija za revidiranje studijskog programa; učešće u organiziranju i mentorisanju praktične nastave (u naučnim oblastima gdje postoji); prijevod naučnih i naučno-stručnih djela sa redakturom sa stranih jezika iz naučne grane i drugo.

7. Doprinos procesu internacionalizacije obuhvata: međunarodnu mobilnost; učešće u radu tijela koja se bave procesom internacionalizacije na Univerzitetu; učešće u aktivnosti Strategije internacionalizacije Univerziteta; učešće u kreiranju i realizaciji cikličnog i necikličnih studijskih programa; ljetnoj/zimskoj školi; mikroakreditivima održanim i na stranom jeziku za strane i domaće student/ice; učešće na međunarodnim konferencijama; učešće u uređivačkim odborima međunarodnih časopisa, naučnim i organizacionim odborima međunarodnih konferencija, recenziranje međunarodnih projekata ili međunarodnih naučnih radova ili knjiga/monografija izdanih na stranim jezicima; učešće u radu međunarodnih stručnih/naučnih asocijacija/inicijativa/konzorcija/komisija; učešće u međunarodnim projektnim timovima ili međunarodnim naučnim/profesionalnim mrežama, uređivačkom odboru međunarodnih časopisa, komisijama za izbor na inostranim visokoškolskim ustanovama; mentorstvima na inostranim visokoškolskim institucijama; realizacija gostujućih predavanja na međunarodnim konferencijama, visokoškolskim institucijama i međunarodnim udruženjima/asocijacijama.

8. Društveni doprinos obuhvata: priznanja i nagrade dobijene od šire društvene zajednice ili Univerziteta; učešće u savjetodavnim tijelima institucija od šireg društvenog značaja; učešće u nadležnim tijelima/komisijama/grupama/savjetima koje rade na jačanju, planiranju i unapređenju svih procesa u okviru visokoškolskih ustanova; rad na realizaciji aktivnosti vezanih za unapređenje institucije i razvoj zajednice; učešće u izdavačkom/uređivačkom odboru domaćih časopisa, zbornika radova i monografija; učešće u organizacionom i naučnom odboru domaćih konferencija, savjetovanja i okruglih stolova; recenzije naučnih radova, knjiga i monografija; recenzije naučno-istraživačkih i razvojnih projekata; rad na oblikovanju javnih politika; konsultantski rad za zajednicu; organiziranje i realizacija obuka u institucijama od javnog značaja; volonterski rad za visokoškolsku ustanovu i zajednicu; rad na razvojnim projektima; učešće u inicijativama vezanim za ostvarenje globalnih ciljeva održivog razvoja.

**II - OPĆI KRITERIJI ZA VREDNOVANJE KVANTITATIVNIH I KVALITATIVNIH UVJETA ZA IZBOR U AKADEMSKA ZVANJA**

Minimalni uvjeti za izbor u naučno-nastavna/ umjetničko-nastavna zvanja na Univerzitetu utvrđeni su Zakonom o visokom obrazovanju. Prilikom vrednovanja uvjeta za izbor u akademska zvanja vodi se računa o specifičnostima **naučnih oblasti**, i to: **društvenih nauka,** prirodnih nauka, tehničkih nauka, medicinskih nauka , prirodno-matematičkih i biotehničkih nauka, humanističkih nauka i umjetničkom području, a posebno: **naučnim poljima** unutar **naučnih područja s pripadajućim naučnim granama.**

**DRUŠTVENE NAUKE – NAUČNA POLJA POLITOLOGIJA, KOMUNIKOLOGIJA/ŽURNALISTIKA, SOCIJALNI RAD, SIGURNOSNE I MIROVNE STUDIJE I SOCIOLOGIJA**

1. Za izbor u akademsko zvanje u naučnim poljima politologija, komunikologija/žurnalistika, socijalni rad, sigurnosne i mirovne studije i sociologija, moraju se ispuniti uvjeti predviđeni zakonom, statutom i općim aktima Univerziteta.

2. Prilikom izbora u akademsko zvanje u području društvenih nauka **–** naučna poljapolitologija, komunikologija/žurnalistika, socijalni rad, sigurnosne i mirovne studije i sociologija, neophodno je analizirati cjelokupan doprinos pojedinca/ke, a ne koristiti metriku kao surogat mjeru za kvalitet u procesu izbora. Fokus mora biti na sadržaju rada, a ne samo na metrici ili identitetu publikacije u kojoj je rad objavljen, vodeći računa o vrijednosti cjelokupnog naučnog i stručnog rada i njihovog uticaja na javne politike ili praksu u cjelini.

3. Adekvatno vrednovanje naučno-istraživačkog rada podrazumijeva složeni sistem procjene koji nije baziran na samo jednom indikatoru ili na uprošćenoj kombinaciji citatne analize i recenzije, nego na analizi većeg broja podataka koji će dati pravu sliku o naučnom radu pojedinca/ke i njegovom/njenom utjecaju na razvoj nauke kako u kvantitativnom tako i u kvalitativnom aspektu.

4. Izbor u odgovarajuće akademsko zvanje u području naučnih polja politologije, komunikologije/žurnalistike, socijalnog rada, sigurnosnih i mirovnih studija i sociologije, provodi se na temelju sveobuhvatne analize cjelokupnog doprinosa pojedinca/ke odnosno kvalitativne i kvantitativne analize objavljenih radova. Osnovni principi vrednovanja naučnih dostignuća i doprinosa u navedenim naučnim poljima su:

a) Kvantitativna evaluacija treba da bude dopuna kvalitativnoj procjeni;

b) Vrednovanje mora zaštititi raznovrsnost i specifičan društveni značaj užih naučnih oblasti vezanih za nacionalni i regionalni kontekst.

**4.1. Kvalitativni kriterij**

1. Pod pojmom »naučni rad« podrazumijeva se: izvorni naučni rad (*Original scientific paper*); pregledni naučni rad (*Reviw scientific paper*), prethodno saopštenje (*Preliminary communication*), izlaganje sa naučnog skupa (*Conference paper*) i stručni rad (*Professional paper*) objavljen ili prihvaćen za objavljivanje **u priznatim publikacijama/publikacijama indeksiranim u relevantnim naučnim bazama.**

Kategorija stručni rad obuhvata prije svega recenzije i prikaze o recentnoj naučnoj literaturi koji se objavljuju u naučnim i stručnim časopisima. Objavljivanje stručnih radova treba vrednovati kao dio ukupne djelatnosti svakog člana akademskog osoblja u naučnim poljima politologija, komunikologija/žurnalistika, socijalni rad, sigurnosne i mirovne studije i sociologija, s ciljem poticanja kritičke razmjene mišljenja.

2. Autorom/icom naučnog rada smatra se osoba čije je ime izričito navedeno uz naslov rada. U slučaju koautorskih radova, autorima/icama se smatraju svi/e pripadnici/e koautorstva čija su imena navedena bilo uz naslov rada /bilo na izdvojenom mjestu u radu.

3. Naučni i stručni časopisi ne smiju biti jedina mjesta i mjerila naučne izvrsnosti. **U naučnim poljima politologija, komunikologija/žurnalistika, socijalni rad, sigurnosne i mirovne studije i sociologija,** **neophodno** je vrednovati i druge oblike naučnog i stručnog rada: knjige, članke u zbornicima radova, poglavlja u knjigama, članke u leksikonskim/enciklopedijskim publikacijama, uređivanje zbornika radova, kritička izdanja tekstova, prijevode zahtjevnih teorijskih tekstova.

**4.1.1. Kvalitativna ocjena naučnog doprinosa:**

1. Pokazatelji uspjeha u naučnom radu: nagrade i priznanja za naučni rad dodeljene od strane relevantnih naučnih institucija i društava; uvodna predavanja na naučnim konferencijama i druga predavanja po pozivu; članstva u odborima međunarodnih naučnih konferencija; članstva u odborima naučnih društava; članstva u uređivačkim odborima časopisa, uređivanje monografija, recenzije naučnih radova i projekata.

2. Angažovanost u razvoju uvjeta za naučni rad, obrazovanju i formiranju naučnih kadrova: doprinos razvoju nauke u zemlji; mentorstvo pri izradi master, magistarskih i doktorskih radova, rukovođenje specijalističkim radovima; pedagoški rad; međunarodna saradnja; organizacija naučnih skupova.

3. Organizacija naučnog rada: rukovođenje projektima, potprojektima i zadacima; inovacije i rezultati primijenjeni u praksi; rukovođenje naučnim i stručnim društvima; značajne aktivnosti u komisijama i tijelima ministarstva vezanim na visoko obrazovanje i naučno-istraživački rad.

4. Kvalitet naučnih rezultata: utjecajnost; parametri kvaliteta časopisa i citiranost radova; efektivni broj radova i broj radova na osnovu broja koautora; stepen samostalnosti i stepen učešća u realizaciji radova u naučnim centrima u zemlji i inostranstvu; doprinos kandidata realizaciji koautorskih radova; značaj radova.

**4.2. Kvantitativni kriterij**

1. Kvantitativnim kriterijima propisan je broj radova potrebnih za izbor u pojedino naučno-nastavno zvanje i to:

a) Docent/ica - **najmanje tri naučna rada objavljena u priznatim publikacijama od čega je jedan naučni rad objavljen u publikaciji relevantnih naučnih baza podataka;**

b) Vanredni/a professor/ica - **minimalno pet naučnih radova objavljenih u priznatim publikacijama** nakon izbora u zvanje docenta/ice, od čega su **dva naučna rada objavljena u publikacijama indeksiranim u relevantnim naučnim bazama, objavljena knjiga;**

c) Redovni/a professor/ica - **minimalno osam naučnih radova u priznatim publikacijama** objavljenih nakon izbora u zvanje vanrednog/e profesora/ice, od čega su **četiri naučna rada objavljena u publikacijama indeksiranim u relevantnim naučnim bazama, dvije objavljene knjige.**

2. **Prijevremeni izbori u zvanja**

Član akademskog osoblja u zvanju docenta ili vanrednog profesora ima pravo biti izabran u više zvanje i prije isteka perioda na koji je biran ukoliko je ispunio sve uvjete propisane Zakonom i Statutom.

Član akademskog osoblja u saradničkom zvanju asistenta ili višeg asistenta može učestvovati u postupku izbora u zvanje docenta i prije isteka perioda u saradničkom zvanju na koje je biran, ukoliko postoji nastavna potreba na organizacionioj jedinica, a što je prethodno utvrđeno dinamičkim planom

Svaki član akademskog osoblja zadržava pravo da bude prijevremeno izabran u više akademsko zvanje prema uvjetima propisanim ranijim zakonom prema kojem su prethodno birani, prema kojem član akademskog osoblja u zvanju docenta i vanrednog profesora može biti izabran u više zvanje i prije isteka perioda na koji je biran ukoliko ispuni uslove za izbor u više akademsko zvanje i ukoliko je proveo u nastavi najmanje tri godine nakon posljednjeg izbora te ukoliko je od propisanih radova za izbor u više zvanje za vanrednog profesora dodatno objavio najmanje tri naučna rada u citatnim bazama podataka, odnosno ukoliko je od propisanih radova za izbor u više zvanje za redovnog profesora dodatno objavio najmanje pet naučnih radova u citatnim bazama podataka.

Članu akademskog osoblja kojem se prijevremeni izbor vrši prema odredbama trenutno važećeg Zakona o visokom obrazovanju, potrebno je da je na visokoškolskoj ustanovi u kojoj je biran u zvanje proveo dvije trećine izbornog perioda, ispunio sve uslove za izbor u više akademsko zvanje bez supstitucija u toku prethodnog izbornog perioda te ukoliko je realizirao više od propisanog broja radova za izbor u više zvanje i to za: a) vanrednog profesora u naučno-nastavnom zvanju dodatno objavio najmanje tri naučna rada u relevantnim naučnim bazama; b) redovnog profesora u naučno-nastavnom zvanju dodatno objavio najmanje četiri naučna rada u priznatim publikacijama u relevantnim naučnim bazama; c) vanrednog i redovnog profesora u umjetničkonastavnom zvanju dodatno realizovao javno predstavljeni oblik umjetničkog stvaralaštva sa međunarodnim priznanjem.

3. **Priznata publikacija** je naučni i stručni časopis ili zbornik naučnih i stručnih radova, odnosno serijska ili monografska publikacija indeksirana u relevantnim naučnim bazama, kao i publikacija od posebnog društvenog značaja i interesa. Poglavlja u knjigama i radovi u zbornicima se izjednačavaju u relevantnim časopisima.

4. **Objavljena knjiga** je tematski cjelovit i kompaktan recenziran naučni, stručni ili umjetnički sadržaj u štampanoj ili elektronskoj formi koji sadrži trajni bibliografski indikator.

**III - OPĆI KRITERIJI ZA VREDNOVANJE I PRIJEDLOG LISTE RELEVANTNIH NAUČNIH BAZA I OSTALIH NAUČNIH BAZA PODATAKA**

**1. Relevantna naučna baza** je međunarodna referentna i citatna naučna baza sa sadržajima objavljenim u anonimno recenziranim i indeksiranim publikacijama. **Referentna naučna baza** podrazumijeva bibliografske, indeksne ili naučne baze podataka sa cjelovitim tekstom sa liste utvrđene ovim Smjernicama, a koje indeksiraju anonimno recenzirane priznate publikacije**. Citatna naučna baza podataka** uz bibliografski opis daje i popis referenci i citata u radovima objavljenim u indeksiranim publikacijama, te razvrstava publikacije na kategorije prema rangu faktora utjecaja.

**Za društvene nauke relevantne su sljedeće baze:** Current Contents/Social & Behavioral Sciences (BEHA); Science Citation Index Expanded (SciSearch); Scopus; Web of Science / Science Citation Index Expanded (Web of Science); Web of Science Science Citation Index, HeinOnline, ERIH Plus, ProQuest Social Science Premium Collection, Soclndex, Academic Search Complete, Education Research Complete, Inspec, Westlaw, LexisNexis, CSA Sociological Abstracts (Proquest), PAIS International, Slavic Humanities Index, Mirabel, JSTOR, Social Science Research Network, CSA Worldwide Political Science Abstracts 1,5 (Proquest), Political Science Complete, Central and East European Academic Source (EBSCOhost), MIAR, Family & Society Studies, WorldwideSocial Work Abstracts, Communication & Mass Media Complete, Worldwide Political Science Abstracts, PsycINFO, Index Copernicus, SAGE Journals Online, ROAD, Anthropological Literature, Legal Source (EBSCOhost), CEEOL.

**IV- OPĆI KRITERIJI ZA VREDNOVANJE PRIZNATIH PUBLIKACIJA I OSTALIH OBLIKA I REZULTATA RADA NAUČNOG I UMJETNIČKOG RADA AKADEMSKOG OSOBLJA**

1. Priznata publikacija je naučni i stručni časopis ili zbornik naučnih radova, odnosno serijska ili monografska publikacija indeksirana u relevantnim naučnim bazama, kao i publikacija od posebnog društvenog značaja i interesa.

2. Univerzitet u Sarajevu primjenjuje slijedeću opću kategorizaciju priznatih publikacija:

a) publikacije koje se nalaze na ANUBIH-ovoj listi relevantnih indeksnih baza podataka,

b) publikacije koje se nalaze u drugim indeksnim bazama podataka i

c) serijske publikacije koje se ne nalaze u indeksnim bazama podataka.

3. Časopisi i publikacije s međunarodno priznatom recenzijom su časopisi i publikacije koji su uvedeni u međunarodne indeksne publikacije.

4. Popis časopisa koji su po kvaliteti izjednačeni s časopisima s međunarodno priznatom recenzijom po naučnim oblastima/poljima:

**DRUŠTVENE NAUKE – NAUČNA POLJA POLITOLOGIJA, KOMUNIKOLOGIJA/ŽURNALISTIKA, SOCIJALNI RAD, SIGURNOSNE I MIROVNE STUDIJE I SOCIOLOGIJA**

Sarajevo Social Science Review, Socijalne studije.

**ZAVRŠNI DIO**

1. Svi članovi akademskog osoblja koji/e su izabrani/e u akademsko zvanje prema odredbama propisa koji prestaje da važe stupanjem na snagu novog Zakona o visokom obrazovanju KS, zadržavaju pravo da budu izabrani u isto ili više akademsko zvanje prema uvjetima propisanim ranijim zakonom za samo jedan izbor u isto ili više akademsko zvanje.

2. Senat vrši revidiranje smjernica o standardima za izbor u akademska zvanja u ciklusima od najmanje pet godina. Revidiranje se vrši na osnovu procjene utjecaja smjernica na ukupne rezultate naučnoistraživačke i umjetničke produktivnosti i kvaliteta u Kantonu Sarajevo, a sa ciljem unapređenja kvaliteta naučnoistraživačkog i umjetničko-istraživačkog rada.